วอลสตรีตฯติงดึงคนนอกนั่งธปท.
สื่อนอกเตือนไทยดึงคนนอกนั่งคุมนโยบายการเงินสุ่มเสี่ยง
23 ส.ค. 2555

สื่อนอกเตือนไทยดึงคนนอกนั่งคุมนโยบายการเงินสุ่มเสี่ยง
วอลสตรีต เจอร์นัล เตือนว่าการแต่งตั้งบุคคลภายนอกดำรงตำแหน่งในคณะกรรมการกำหนดนโยบายของธนาคารแห่งประเทศไทย (ธปท.) อาจส่งผลให้เกิดความขัดแย้งภายใน ธปท.เอง โดยเฉพาะอย่างยิ่งในเรื่องการออกนโยบายทางการเงินในระยะยาว รวมทั้งอาจส่งผลให้การเมืองเข้ามามีอิทธิพลมากเกินไป 
“การเปลี่ยนแปลงครั้งสำคัญกำลังเกิดขึ้น เนื่องจากเจ้าหน้าระดับสูงของ ธปท. 2 คน เตรียมก้าวลงจากตำแหน่งในอีกไม่กี่เดือนข้างหน้านี้ โดยมีความเป็นไปได้สูงที่จะมีการแต่งตั้งบุคคลภายนอกเข้ามาดำรงตำแหน่งแทนการแต่งตั้งบุคคลภายใน” รายงานระบุ 
ทั้งนี้ สื่อชื่อดังได้ยกตัวอย่างท่าทีที่ขัดแย้งระหว่างนายวีรพงษ์ รามางกูร ประธานคณะกรรมการ ธปท. ซึ่งเพิ่งได้รับแต่งตั้งเมื่อเดือน พ.ค.ที่ผ่านมา กับนายประสาร ไตรรัตน์วรกุล ผู้ว่าการ ธปท. ในเรื่องการปรับนโยบายการเงินจากการใช้เป้าหมายเงินเฟ้อเป็นตัวกำหนด (Inflation Targeting) มาเป็นใช้นโยบายการเงิน โดยการใช้เป้าหมายอัตราแลกเปลี่ยนเป็นตัวกำหนด (Exchangerate Targeting) 
“ทั้งสองฝ่ายพยายามดึงไอเอ็มเอฟเข้ามาเกี่ยวข้อง โดยขณะที่นายวีรพงษ์ อ้างว่า ผู้อำนวยการไอเอ็มเอฟ สนับสนุนให้ไทยเปลี่ยนนโยบายการเงิน ไม่กี่วันต่อมา นายประสารก็ออกมาเผยว่า ไอเอ็มเอฟได้ส่งจดหมายชี้แจงว่า การใช้เป้าหมายเงินเฟ้อถือเป็นนโยบายที่เหมาะสมในการส่งเสริมการเติบโตทางเศรษฐกิจ” วอลสตรีต เจอร์นัล ระบุ
ด้าน สมประวิณ มันประเสริฐ อาจารย์คณะเศรษฐศาสตร์ จุฬาลงกรณ์มหาวิทยาลัย แสดงความเห็นว่า ความเห็นที่แตกต่างสะท้อนให้เห็นถึงมุมมองที่แตกต่างของนักการเมืองและธนาคารกลาง โดยขณะที่นักการเมืองนั้นมีระยะเวลาที่สั้นกว่าในดำรงตำแหน่ง ก็จะมองเพียงเป้าการเติบโตทางเศรษฐกิจระยะสั้น ขณะที่ธนาคารกลางจะมุ่งเน้นนโยบายที่ส่งผลต่อการเติบโตในระยะยาวมากกว่า